Sony fjerner film, kunder allerede har betalt for

Det er den slags historie, der får Blu-ray-samleren til at læne sig tilbage med et tilfreds smil. Sony har meddelt PlayStation-kunder, at en lang række film, som de tidligere har købt digitalt, snart bliver fjernet fra deres videobiblioteker. Årsagen er ikke tekniske problemer eller manglende betaling fra kunderne, men udløbne licensaftaler med filmselskabet StudioCanal.

Fra 1. september 2026 mister berørte brugere adgang til mere end 500 titler. På listen finder man blandt andet Terminator 2: Judgment Day, Total Recall, The Deer Hunter, Hot Fuzz, Paddington 2, Rambo: First Blood og Moonlight.

Sony skriver i beskeden til kunderne, at indholdet ikke længere vil kunne ses og bliver fjernet fra videobiblioteket. Der er tilsyneladende hverken tale om refusion, kompensation eller bare en beklagelse.

Betaler for varen, men ejer den ikke

Og det er netop dét, der gør sagen interessant for alle andre end de direkte ramte PlayStation-kunder. For den udstiller et problem, som mange helst ikke vil tænke på: Når man trykker “køb” på en digital film, bog, app eller et spil, køber man ofte ikke ejerskab i klassisk forstand. Man køber adgang – så længe platformen, rettighedshaverne og licensaftalerne tillader det.

Sony stoppede allerede i 2021 med at sælge og udleje film og tv-serier via PlayStation Store. Dengang lød meldingen, at brugerne fortsat kunne se det indhold, de allerede havde betalt for. Den garanti ser nu noget mindre solid ud.

Sagen rammer foreløbig PlayStation-kunder i udvalgte europæiske lande, men pointen er bredere: Digitalt “ejerskab” er kun så stærkt som den platform, det ligger på.

I fixed Sonys email footer to be more accurate pic.twitter.com/26o90UvYDl
— thefad3done (@thefad3done) June 27, 2026

Hvis du vil være sikker på at eje en film, er en fysisk udgave stadig svær at slå. Alt andet er i praksis en nøgle, der kan holde op med at virke.

Sony fjerner film, kunder allerede har betalt for